ज़ुबान की हलकी-सी हरकत से निकले शब्दों ने भारत की मुद्रा-व्यवस्था से डेढ़ पद्म रुपए चंद लमहों में निर्जीव कर दिए। आजकल हिंदी गिनती दकियानूसी होने का सबूत है, इसलिए मैं इसे सरल कर देता हूं। डेढ़ पद्म यानी डेढ़ सौ खरब। डेढ़ सौ खरब यानी पंद्रह सौ अरब। यानी पंद्रह लाख करोड़ रुपए। गुज़रे मार्च में वित्त मंत्री अरुण जेटली ने हमारे देश का जो आम बजट संसद में पेश किया था, वह था क़रीब 20 लाख करोड़ रुपए का। जिस भारत की सरकार का सालाना खर्च 20 लाख करोड़ रुपए का है, उसके प्रधानमंत्री ने सवा सौ करोड़ लोगों की जेब में कम-ज़्यादा पड़े पंद्रह लाख करोड़ रुपए की कीमत के नोट पलक झपकते अवैध कर दिए। क्यों? इसलिए कि भारत को आतंकवाद से बचाना है। भारत को भ्रष्टाचारियों से निज़ात दिलानी है।